Էմի Քադի

Էմի Քադի (, ), ամերիկացի սոցիալական հոգեբան, գրող, դասախոս, հայտնի է կարծրատիպերի և խտրականության, հույզերի, իշխանության, ոչ վերբալ վարքագծի, հորմոնալ մակարդակներում սոցիալական խթանների հետևանքների վերաբերյալ իր հետազոտություններով։

Քադին Հարվարդի բիզնես դպրոցի բիզնես կառավարման դոցենտ է։ 2012 թվականին Շոտլանդիայի Էդինբուրգ քաղաքում TEDGlobal-ի ժամանակ Քադին հանդես է եկել TED ելույթով, որն ունեցել է 33 միլիոն դիտում և համարվում է TED ամենաշատ դիտված ելույթներից երկրորդը։

Քադին ուսումնասիրել է մարդկանց դատողության և միմյանց վրա փոխազդեցության սկզբնաղբյուրն ու արդյունքները։ Նա կատարել է կարծրատիպերի և խտրականության (օրինակ՝ ասիացի-ամերիկացիների, տարեց մարդկանց, լատինոամերիկացիների, աշխատող մայրերի դեմ), հակասական զգացմունքների պատճառների ու հետևանքների (նախանձ, ցավ), ոչ վերբալ վարքագիծ և կապի, սոցիալական խթանների հետևանքների վերաբերյալ փորձնական և կոռելացիոն հետազոտություններ։

2015 թվականին Քադին հրատարակել է «Presence: Bringing Your Boldest Self to Your Biggest Challenges» գիրքը։

Որպես դասախոս Քադին հանդես է եկել իշխանության հոգեբանության, ազդեցության, ոչ վերբալ կապի և նախապաշարմունքների մասին դասախոսություններով։

Կարիերա 
Քադին սովորել է Կոնրադ Վայզեր ավագ դպրոցում, սոցիալական հոգեբանական գիտությունների թեկնածուի կոչում է ստացել Փրինսթոնի համալսարանում, բակալավրի աստիճան՝ Կոլորադոյի համալսարանում։ Նախքան Հարվարդի բիզնես դպրոցին միանալը՝ Քադին եղել է Հյուսիսարևմտյան համալսարանի Կելոգ կառավարման դպրոցի դոցենտ, որտեղ դոկտորական ծրագրի բիզնես ծրագրավորման և հետազոտման մեթոդներում դասավանդել է կազմակերպման ղեկավարում և Ռաթգերս համալսարանի դոցենտ, որտեղ ավարտական կուրսի ուսանողներին դասավանդել է սոցիալական հոգեբանություն։ Հարվարդի բիզնես դպրոցում դասավանդել է բիզնես կառավարման դասընթացներ։

Հրապարակումներ 
2015 թվականի դեկտեմբերին Քադին հրատարակել է «Presence: Bringing Your Boldest Self to Your Biggest Challenges» գիրքը, որը Նյու Յորք Թայմսի բեսթսելեր ցանկում զբաղեցրել է 3-րդ տեղը։

Քադին գրել և գերմաներեն է թարգմանել «Dein Körper spricht für dich: Von innen wirken, überzeugen, ausstrahlen» (Մարմինը խոսում է քո փոխարեն. ներսից, աշխատանքից, համոզմունքից, ճառագայթից) գիրքը։

Պարգևներ, մրցանակներ 
 Համաշխարհային տնտեսական ֆորումի երիտասարդ գլոբալ առաջնորդ, 2014 թ.
 TEDGlobal-ի խոսնակ, 2012
 TIME ամսագրի «Game Changer», 2012
 PopTech ամենամյա համաժողով, «Օրվա ելույթ», հոկտեմբերի 21, 2011 թ.
 Հոգեբանական գիտությունների ընկերակցության ծագող աստղ մրցանակ (APS), 2011 թ.
 «Հոգեբանությունն այսօր», 2010 թվականի թոփ 10 հոգեբանական հետազոտությունները (Քարնի, Քադի և Յափ, 2010)
 «Cover story», «Հարվարդ ամսագիր», նոյեմբեր-դեկտեմբեր, 2010 թ.
 HBR ցանկ, 2009 թվականի բեկումնային գաղափարները, «Harvard Business Review»
 Սոցիալական հարցերի հոգեբանական գիտությունների ընկերակցության Միշել Ալեքսանդրի «Վաղ կարիերա» մրցանակ
 Ականավոր շրջանավարտ մրցանակ, Կոնրադ Վայզեր ավագ դպրոց, Ռոբեսոնիա

Անձնական կյանք 
Քադին մեծացել է Փենսիլվանիա նահանգի Ռոբեսոնիա շրջանում։ Նա դասական բալետի պարուհի է։ Քոլեջում սովորելու տարիներին ավտովթարի ժամանակ գլխի լուրջ վնասվածք է ստացել։ Բժիշկներն ասացին, որ նա լիովին չի ապաքինվի։ Սակայն նա ստացավ բակալավրի աստիճան, ինչպես նաև հոգեբանական գիտությունների թեկնածուի կոչում Փրինսթոնի համալսարանից։ «Թվիթթեր»-ի իր էջում նա հաճախ նշում է, որ սիրում է կենդանի երաժշտություն։

Ունի մեկ որդի։ 2014 թվականի օգոստոսին ամուսնացել է Պոլ Կոստերի հետ։

Ծանոթագրություններ 

Ամերիկացի հոգեբաններ
BBC 100 կին
Փրինսթոնի համալսարանի շրջանավարտներ
Կոլորադոյի համալսարանի շրջանավարտներ
Ամերիկացի գրողներ